VDSS Sklep Pdp 551/2018
Datum: 2018-08-22T02:00:00.000+02:00
ecli: ECLI:SI:VDSS:2018:PDP.551.2018
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: CIVILNO PROCESNO PRAVO - DELOVNO PRAVO
institut: odločitev o pravdnih stroških - delna izpolnitev zahtevka - takojšen umik

## Jedro

Prav tako je za vprašanje, kaj pomeni ''takoj'' iz prvega odstavka 158. člena ZPP, nerelevantno sklicevanje pritožbe na paricijski rok 8 dni iz 29. člena ZDSS-1 ter na rok 15 dni za soglasje k umiku tožbe iz drugega odstavka 188. člena ZPP.

## Izrek

I. Pritožba se zavrne in se potrdi izpodbijani del sklepa sodišča prve stopnje.

II. Tožena stranka sama krije svoje pritožbene stroške.

## Obrazložitev

1. Sodišče prve stopnje je sklenilo, da se postopek ustavi, ter da je tožeča stranka dolžna toženi stranki povrniti stroške postopka v višini 141,78 EUR, v roku 8 dni, z zakonskimi zamudnimi obrestmi od poteka tega roka dalje do plačila.

2. Zoper odločitev o stroških postopka se pritožuje tožena stranka zaradi zmotne uporabe materialnega prava. Navaja, da ni pomemben le delež uspeha strank oziroma drugi odstavek 154. člena ZPP, ampak zlasti prvi odstavek 158. člena ZPP. Tožba je bila vložena 4. 8. 2016, tožena stranka je tožniku 5. 12. 2017 poravnala znesek vtoževane terjatve, kot je razvidno iz plačilne liste za november 2017, s katero je bil seznanjen. Tožena stranka je v pripravljalni vlogi z dne 11. 5. 2018 obrazložila izpolnitev zahtevka. Tožnik je tožbo umaknil šele 16. 5. 2018, torej je ni umaknil takoj po izpolnitvi zahtevka. Takojšen umik bi bil najkasneje v roku 8 dni po izpolnitvi (Cpg 59/2017) oziroma 2 dneva po izpolnitvi (I Cpg 1308/2015). Sklicuje se še na paricijski rok 8 dni iz 29. člena ZDSS-1 ter na rok 15 dni za soglasje k umiku tožbe iz 188. člena ZPP. Zato bi ji torej sodišče moralo priznati vse stroške postopka.

3. Tožnik v odgovoru na pritožbo predlaga njeno zavrnitev.

4. Pritožba ni utemeljena.

5. Pritožbeno sodišče je sklep sodišča prve stopnje v izpodbijanem delu preizkusilo v okviru pritožbenih razlogov in razlogov, na katere pazi po uradni dolžnosti po drugem odstavku 350. člena v zvezi s 366. členom ZPP.

6. Tožena stranka se zavzema za priznanje višjih oziroma vseh stroškov postopka, medtem ko je sodišče prve stopnje pri odločitvi o stroških postopka upoštevalo njen 78 % delež uspeha ter tožnikov 22 % delež uspeha - v posledici njegovega umika tožbe zaradi delne izpolnitve zahtevka s strani tožene stranke.

7. Za presojo, ali je za odločitev o stroških postopka po prvem odstavku 158. člena ZPP izpolnjen pogoj takojšnjega umika tožbe po izpolnitvi zahtevka, ni odločilen le datum izpolnitve, pač pa tudi, kdaj je tožnik zvedel za to. Tožena stranka je v vlogi z dne 11. 5. 2018, priporočeno oddani 14. 5. 2018, natančno pojasnila kaj je bilo zajeto v plačilu, izvedenem 5. 12. 2017. Tožnik je tožbo umaknil 16. 5. 2018, kar pomeni takoj. Ni torej ključno le to, kdaj je bilo plačilo opravljeno oziroma, da je bilo predmet plačilne liste za november 2017, ampak kdaj se je razjasnilo, da je plačilo zajemalo tudi vtoževani znesek. Zato nista primerljivi zadevi, v katerih je prišlo do umika tožbe v roku 8 dni po izpolnitvi zahtevka (kot v primeru Cpg 59/2017) oziroma 2 dneva po izpolnitvi zahtevka (kot v primeru I Cpg 1308/2015). Prav tako je za vprašanje, kaj pomeni ''takoj'' iz prvega odstavka 158. člena ZPP, nerelevantno sklicevanje pritožbe na paricijski rok 8 dni iz 29. člena ZDSS-1 ter na rok 15 dni za soglasje k umiku tožbe iz drugega odstavka 188. člena ZPP.

8. Tožnik je, kljub zgolj delni izpolnitvi zahtevka, 16. 5. 2018 tožbo umaknil v celoti. Zato je sodišče prve stopnje poleg prvega odstavka 158. člena ZPP utemeljeno uporabilo tudi drugi odstavek 154. člena ZPP ter pravilno odmerilo stroške glede na delež uspeha strank v postopku.

9. Zato je pritožbeno sodišče pritožbo zavrnilo in v izpodbijanem delu potrdilo sklep sodišča prve stopnje (2. točka 365. člena ZPP).

10. Tožena stranka krije sama svoje pritožbene stroške (154. in 165. člen ZPP).